b'\n_START_ARTICLE_\nRisti\n_START_PARAGRAPH_\nRisti on geometrinen kuvio, joka koostuu kahdesta viivasta, jotka leikkaavat toisensa 90\xc2\xb0 kulmassa niin ett\xc3\xa4 toinen tai kumpikin viivoista jakaantuu kahteen osaan._NEWLINE_Risti on yksi vanhimmista ihmisten k\xc3\xa4ytt\xc3\xa4mist\xc3\xa4 symboleista, ja se on eri muodoissaan usean uskonnon tunnuksena. Erityisesti kristinusko k\xc3\xa4ytt\xc3\xa4\xc3\xa4 risti\xc3\xa4 tunnuksenaan. Kristinuskossa krusifiksi eli risti, josta riippuu Jeesuksen ruumis, kuvaa Kristuksen k\xc3\xa4rsimyksi\xc3\xa4. Avoin risti taas on toivon symboli, sill\xc3\xa4 se muistuttaa kristinuskon keskeisest\xc3\xa4 opista, Jeesuksen yl\xc3\xb6snousemuksesta ja Taivaaseen astumisesta. Pohjoismaiden ristiliput viittaavat kristinuskoon. Joissain yhteyksiss\xc3\xa4, etenkin hautakiviss\xc3\xa4 ja kuolinilmoituksissa, risti merkit\xc3\xa4\xc3\xa4n henkil\xc3\xb6n kuolinp\xc3\xa4iv\xc3\xa4n edelle. _NEWLINE_Risti tieteellisess\xc3\xa4 tekstiss\xc3\xa4 merkitsee yleisimmin alaviitett\xc3\xa4, mutta esimerkiksi biologiassa my\xc3\xb6s sukupuuttoon kuollutta eli\xc3\xb6lajia tai -ryhm\xc3\xa4\xc3\xa4 ja matematiikassa lineaarisen operaattorin Hermiten konjugaattia.'